ଟି-୨୦ ବିଶ୍ବ କପ୍ ସରିବା ମାତ୍ରେ ମୁଖ୍ୟ କୋଚ୍ ପଦରୁ ଇସ୍ତଫା ଦେବେ ରବି ଶାସ୍ତ୍ରୀ ! - Prameya News7\nଟି-୨୦ ବିଶ୍ବ କପ୍ ସରିବା ମାତ୍ରେ ମୁଖ୍ୟ କୋଚ୍ ପଦରୁ ଇସ୍ତଫା ଦେବେ ରବି ଶାସ୍ତ୍ରୀ !\nନୂଆଦିଲ୍ଲୀ ୧୫।୦୯ଃ ଭାରତୀୟ ପୁରୁଷ ଦଳର ମୁଖ୍ୟ କୋଚ୍ ରବି ଶାସ୍ତ୍ରୀଙ୍କ କଣ୍ଟ୍ରାକ୍ଟ ଆଇସିସି ଟି-୨୦ ବିଶ୍ବ କପ୍ ପରେ ଶେଷ ହେବାକୁ ଯାଉଛି। ଖବର ଏହା ମଧ୍ୟ ରହିଛି ଯେ, ଶାସ୍ତ୍ରୀ ଟି-୨୦ ବିଶ୍ବ କପ୍ ସରିବା ମାତ୍ରେ ନିଜ ପଦରୁ ଇସ୍ତଫା ଦେବେ। ସେ ଭାରତୀୟ କ୍ରିକେଟ୍ କଣ୍ଟ୍ରୋଲ ବୋର୍ଡ(ବିସିସିଆଇ)ଠୁ ଆଉ ସମୟ ମାଗିବେ ନାହିଁ। ଏହା ବ୍ୟତୀତ ବୋଲିଂ କୋଚ୍ ଭରତ ଅରୁଣ, ଫିଲ୍ଡିଂ କୋଚ୍ ଆର ଶ୍ରୀଧରଙ୍କ ଚୁକ୍ତି ଅବଧି ବୃଦ୍ଧି କରାଯାଇପାରେ। ଖବର ଏହା ମଧ୍ୟ ରହିଛି ଯେ, ବ୍ୟାଟିଂ କୋଚ୍ ବିକ୍ରମ ରାଠୋର ନିଜ ପଦରେ ରହି ପାରନ୍ତି।\nନ୍ୟୁଜ୍ ୧୮ର ରିପୋର୍ଟ ଅନୁଯାୟୀ, ଶାସ୍ତ୍ରୀ ନିଜ ନିଷ୍ପତ୍ତି ବିଷୟରେ ବିସିସିଆଇକୁ ଅବଗତ କରାଇ ସାରିଛନ୍ତି। ନିଜର କଣ୍ଟ୍ରାକ୍ଟ ସରିବା ମାତ୍ରେ ସେ କୋଚ୍ ପଦରୁ ଇସ୍ତଫା ଦେବେ। ଖବର ଅନୁଯାୟୀ, ବିସିସିଆଇ ନୂତନ କୋଚ୍କୁ ନେଇ ଆଲୋଚନା ଆରମ୍ଭ କରି ଦେଇଛି। ଶୀଘ୍ର ଏହି ପଦ ପାଇଁ ଆବେଦନ ମଗା ଯାଇପାରେ। ଭାରତୀୟ ଦଳର ମୁଖ୍ୟ ପ୍ରଶିକ୍ଷକ ପଦ ପାଇଁ ସବୁଠୁ ଅଧିକ ଚର୍ଚ୍ଚା ଯେଉଁ ନାମକୁ ନେଇ ହେଉଛି, ସେ ହେଉଛନ୍ତି ରାହୁଲ ଦ୍ରାବିଡ। ଦ୍ରାବିଡ ସଂପ୍ରତି ଜାତୀୟ କ୍ରିକେଟ୍ ଏକାଡେମୀ(ଏନସିଏ)ର ମୁଖ୍ୟ। କିନ୍ତୁ ନିକଟରେ ଶ୍ରୀଲଙ୍କା ଗସ୍ତରେ ସେ ଦଳର କୋଚ୍ ହୋଇ ଯାଇଥିଲେ।\nଶ୍ରୀଲଙ୍କା ଗସ୍ତରେ ଭାରତ ଟି-୨୦ ଏବଂ ଦିନିକିଆ ସିରିଜ୍ ଖେଳିଥିଲା। ସେହି ସମୟରେ ବିରାଟ କୋହଲିଙ୍କ ନେତୃତ୍ବାଧୀନ ଭାରତୀୟ ଦଳ ଇଂଲଣ୍ଡ ଗସ୍ତରେ ଥିଲା। ରବି ଶାସ୍ତ୍ରୀ ଦଳ ସହ ଇଂଲଣ୍ଡରେ ଥିଲେ ଏବଂ ସୀମିତ ଓଭର ସିରିଜ୍ ପାଇଁ ଶିଖର ଧାଓ୍ବନଙ୍କୁ ଅଧିନାୟକ ଏବଂ ରାହୁଲ ଦ୍ରାବିଡଙ୍କ କୋଚ୍ କରାଯାଇଥିଲା।
